b'\n_START_ARTICLE_\nOrbitinis rezonansas\n_START_PARAGRAPH_\nOrbitiniu rezonansu vadinamas rei\xc5\xa1kinys, kai du dangaus k\xc5\xabnai, besisukantys aplink tre\xc4\x8di\xc4\x85j\xc4\xaf, periodi\xc5\xa1kai gravitaci\xc5\xa1kai veikia vienas kit\xc4\x85, paprastai d\xc4\x97l to, kad j\xc5\xb3 orbitini\xc5\xb3 period\xc5\xb3 santykis yra santykis tarp dviej\xc5\xb3 nedideli\xc5\xb3 sveik\xc5\xb3j\xc5\xb3 skai\xc4\x8di\xc5\xb3. Pavyzd\xc5\xbeiui, 2:3 orbitinis rezonansas tarp Plutono ir Nept\xc5\xabno rei\xc5\xa1kia, kad Plutonas aplink Saul\xc4\x99 per tam tikr\xc4\x85 laiko tarp\xc4\x85 apsisuka 2 kartus, o Nept\xc5\xabnas\xc2\xa0\xe2\x80\x93 3._NEWLINE_Orbitinis rezonansas \xc5\xbeymiai sustiprina bendr\xc4\x85 k\xc5\xabn\xc5\xb3 gravitacin\xc4\x99 s\xc4\x85veik\xc4\x85. Dauguma atvej\xc5\xb3 tokia s\xc4\x85veika n\xc4\x97ra stabili, t. y. abiej\xc5\xb3 k\xc5\xabn\xc5\xb3 judesio kiekio momentai ir orbitos kinta tol, kol rezonansas daugiau nebeegzistuoja. Ta\xc4\x8diau kai kuriais atvejais rezonansin\xc4\x97 sistema b\xc5\xabna stabili ir save koreguojanti, pavyzd\xc5\xbeiui, 1:2:4 rezonansas tarp Jupiterio palydov\xc5\xb3 Ganimedo, Europos ir Ijo, arba jau min\xc4\x97tas 2:3 rezonansas tarp Plutono ir Nept\xc5\xabno._NEWLINE_Atskiras atvejis yra 1:1 rezonansas tarp k\xc5\xabn\xc5\xb3 su pana\xc5\xa1i\xc5\xb3 skersmen\xc5\xb3 orbitomis. Tokiu atveju didesni Saul\xc4\x97s sistemos k\xc5\xabnai i\xc5\xa1valo savo orbit\xc5\xb3 kaimynyst\xc4\x99 nuo ten esan\xc4\x8di\xc5\xb3 k\xc5\xabn\xc5\xb3\xc2\xa0\xe2\x80\x93 toks elgesys \xc5\xa1iuo metu yra dalis planetos apibr\xc4\x97\xc5\xbeimo.\n_START_SECTION_\nJupiterio ir Saturno rezonansas praeityje\n_START_PARAGRAPH_\nPrie\xc5\xa1 ma\xc5\xbedaug 4 mlrd. met\xc5\xb3 Jupiteris ir Saturnas atsid\xc5\xabr\xc4\x97 2:1 santykio orbitiniame rezonanse\xc2\xa0\xe2\x80\x93 Saturnas apskriedavo aplink Saul\xc4\x99 kart\xc4\x85 per du Jupiterio apsisukimus. Manoma, kad d\xc4\x97l to Nept\xc5\xabnas buvo i\xc5\xa1sviestas i\xc5\xa1 savo ankstesn\xc4\x97s vietos tarp Urano ir Saturno ir buvo i\xc5\xa1mestas toli link Koiperio \xc5\xbeiedo.'